CELEX: 32021R1917
Language: ga
Date: 2021-11-03 00:00:00
Title: Rialachán (AE) 2021/1917 ón gCoimisiún an 3 Samhain 2021 lena leasaítear Iarscríbhinn I a ghabhann le Rialachán (CE) Uimh. 1334/2008 ó Pharlaimint na hEorpa agus ón gComhairle a mhéid a bhaineann le 2-(4-meitilfeanocsa)-N-(1H-piorasól-3-il)-N-tiaifein-2-ilmeitil)aicéataimíd a áireamh i liosta an Aontais de bhlastáin (Téacs atá ábhartha maidir le LEE)

4.11.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 389/15
               
            
         RIALACHÁN (AE) 2021/1917 ÓN gCOIMISIÚN
         an 3 Samhain 2021
         lena leasaítear Iarscríbhinn I a ghabhann le Rialachán (CE) Uimh. 1334/2008 ó Pharlaimint na hEorpa agus ón gComhairle a mhéid a bhaineann le 2-(4-meitilfeanocsa)-N-(1H-piorasól-3-il)-N-tiaifein-2-ilmeitil)aicéataimíd a áireamh i liosta an Aontais de bhlastáin
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1334/2008 ó Pharlaimint na hEorpa agus ón gComhairle an 16 Nollaig 2008 maidir le blastáin agus maidir le comhábhair áirithe bia a bhfuil airíonna blaistithe acu agus atá le húsáid i mbianna agus ar bhianna agus lena leasaítear Rialachán (CEE) Uimh. 1601/91 ón gComhairle, Rialachán (CE) Uimh. 2232/96 agus Rialachán (CE) Uimh. 110/2008 agus Treoir 2000/13/CE (1), agus go háirithe Airteagal 11(3) de,
         Ag féachaint do Rialachán (CE) Uimh. 1331/2008 ó Pharlaimint na hEorpa agus ón gComhairle an 16 Nollaig 2008 lena mbunaítear nós imeachta comhchoiteann údaraithe maidir le breiseáin bia, maidir le heinsímí bia agus maidir le blastáin bia (2), agus go háirithe Airteagal 7(5) de,
         De bharr an mhéid seo a leanas:
         
                     (1)
                  
                  
                     Le hIarscríbhinn I a ghabhann le Rialachán (CE) Uimh. 1334/2008, leagtar síos liosta Aontais de bhlastáin agus de bhunábhair a fhormheastar lena n-úsáid i mbianna agus ar bhianna agus coinníollacha a n-úsáide.
                  
               
                     (2)
                  
                  
                     Le Rialachán Cur Chun Feidhme (AE) Uimh. 872/2012 ón gCoimisiún (3), glacadh an liosta de shubstaintí blaistithe agus tugadh isteach an liosta sin in Iarscríbhinn I, Cuid A, a ghabhann le Rialachán (CE) Uimh. 1334/2008.
                  
               
                     (3)
                  
                  
                     Féadfar an liosta sin a thabhairt cothrom le dáta i gcomhréir leis an nós imeachta comhchoiteann dá dtagraítear in Airteagal 3(1) de Rialachán (CE) Uimh. 1331/2008 ar thionscnamh an Choimisiúin nó tar éis iarratas a fháil ó Bhallstát nó ó pháirtí leasmhar.
                  
               
                     (4)
                  
                  
                     An 7 Nollaig 2015, cuireadh iarratas faoi bhráid an Choimisiúin maidir le húdarú le 2-(4-meitilfeanocsa)-N-(1H-piorasól-3-il)-N-tiaifein-2-ilmeitil)aicéataimíd, (FL Uimh. 16.133), a úsáid mar shubstaint bhlaistithe i mbianna éagsúla a thagann, go bunúsach, faoi roinnt catagóirí bia dá dtagraítear i liosta an Aontais de bhlastáin agus de bunábhair. Tugadh fógra don Údarás Eorpach um Shábháilteacht Bia (“an tÚdarás”) maidir leis an iarratas agus iarradh tuairim air. Chuir an Coimisiún an t-iarratas ar fáil do na Ballstáit freisin, de bhun Airteagal 4 de Rialachán (CE) Uimh. 1331/2008.
                  
               
                     (5)
                  
                  
                     Ina thuairim uaidh a glacadh an 12 Meán Fómhair 2018 (4) rinne an tÚdarás meastóireacht ar shábháilteacht na substainte FL Uimh. 16.133 nuair a úsáidtear í mar shubstaint bhlaistithe agus tháinig sé ar an gconclúid nach bhfuil úsáid na substainte sin ina cúis imní sábháilteachta nuair atá sí teoranta do leibhéil suas go dtí na leibhéil a shonraítear le haghaidh bianna éagsúla i gcatagóirí éagsúla bia. Thug an tÚdarás le fios freisin nach bhfuil feidhm ag a chonclúid féin ar shábháilteacht na substainte sin maidir leis an bhféidearthacht go gcuirfí an tsubstaint sin le deochanna neamh-theimhneacha nuair is féidir an tsubstaint a bheith faoi réir fóta-trasfhoirmiú. Níor cheart an blastán sin a chur ach le bianna teimhneacha agus a phacáil i gcoimeádáin a chosnaítear ar an solas.
                  
               
                     (6)
                  
                  
                     I gcomhréir le hAirteagal 15(1), pointe (c), de Rialachán (CE) Uimh. 1334/2008, ba cheart an fhaisnéis faoi na coinníollacha speisialta stórála agus úsáide a chur ar fáil don chustaiméir ar lipéadú na substainte blaistithe agus/nó ar lipéadú na n-ullmhóidí ar cuireadh an tsubstaint bhlaistithe sin leo. Ba cheart comhartha a bheith ar lipéadú na gcoimeádán, comhartha amhail “coimeádtar ó sholas”.
                  
               
                     (7)
                  
                  
                     Thug an tÚdarás dá aire freisin gur substaint í FL Uimh. 16.133 ag a bhfuil airíonna a mhodhnaíonn an blaistiú.
                  
               
                     (8)
                  
                  
                     Níl sé beartaithe an tsubstaint bhlaistithe sin a dhíol leis an tomhaltóir deiridh agus, dá bhrí sin, ba cheart an cás sin a sheachaint agus an tsubstaint á cur ar an margadh.
                  
               
                     (9)
                  
                  
                     Ós rud é nach bhfuil úsáid na substainte FL Uimh. 16.133 mar shubstaint bhlaistithe ina cúis imní sábháilteachta faoi na coinníollacha sonraithe úsáide agus go meastar nach gcuirfear an tomhaltóir amú, is iomchuí an úsáid sin a údarú i bhfianaise na tuairime ón Údarás.
                  
               
                     (10)
                  
                  
                     Dá bhrí sin, ba cheart Iarscríbhinn I, Cuid A, a ghabhann le Rialachán (CE) Uimh. 1334/2008 a leasú dá réir sin chun 2-(4-meitilfeanocsa)-N-(1H-piorasól-3-il)-N-tiaifein-2-ilmeitil)aicéataimíd a áireamh i liosta an Aontais de bhlastáin.
                  
               
                     (11)
                  
                  
                     Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,
                  
               TAR ÉIS AN RIALACHÁN SEO A GHLACADH:
         
            Airteagal 1
            Leasaítear Iarscríbhinn I, Cuid A, a ghabhann le Rialachán (CE) Uimh. 1334/2008 i gcomhréir leis an Iarscríbhinn a ghabhann leis an Rialachán seo.
         
         
            Airteagal 2
            Ní údaraítear an tsubstaint bhlaistithe 2-(4-meitilfeanocsa)-N-(1H-piorasól-3-il)-N-tiaifein-2-ilmeitil)aicéataimíd a dhíol leis an tomhaltóir deiridh.
         
         
            Airteagal 3
            I dteannta na gceanglas lipéadaithe maidir le blastáin nach bhfuil sé beartaithe iad a dhíol leis an tomhaltóir deiridh, agus i gcomhréir le hAirteagal 15(1), pointe (c), de Rialachán (CE) Uimh. 1334/2008, sonrófar an fhaisnéis bhreise seo a leanas ar lipéadú na bpacáistí nó na gcoimeádán:
            
                        —
                     
                     
                        “Tá an tsubstaint FL 16.133 ann. Cosnaítear ar sholas chun a fhóta-trasfhoirmiú a sheachaint.”;
                     
                  
                        —
                     
                     
                        comhartha amhail “coimeádtar ó sholas”.
                     
                  
         
            Airteagal 4
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 3 Samhain 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 354, 31.12.2008, lch. 34.
         
            (2)  IO L 354, 31.12.2008, lch. 1.
         
            (3)  Rialachán Cur Chun Feidhme (AE) Uimh. 872/2012 ón gCoimisiún an 1 Deireadh Fómhair 2012 lena nglactar an liosta de shubstaintí blaistithe dá bhforáiltear le Rialachán (CE) Uimh. 2232/96 ó Pharlaimint na hEorpa agus ón gComhairle, lena dtugtar isteach in Iarscríbhinn I a ghabhann le Rialachán (CE) Uimh. 1334/2008 ó Pharlaimint na hEorpa agus ón gComhairle é agus lena n-aisghairtear Rialachán (CE) Uimh. 1565/2000 ón gCoimisiún agus Cinneadh 1999/217/CE ón gCoimisiún (IO L 267, 2.10.2012, lch. 1).
         
            (4)  EFSA Journal [Iris EFSA] 2018;16(10):5421.
      
      
         
            IARSCRÍBHINN
            In Iarscríbhinn I, Cuid A, Roinn 2, Tábla 1, a ghabhann le Rialachán (CE) Uimh. 1334/2008, cuirtear isteach an iontráil seo a leanas maidir le FL Uimh. 16.133:
            
               
                           “16.133
                        
                        
                           2-(4-meitilfeanocsa)-N-(1H-piorasól-3-il)-N-tiaifein-2-ilmeitil)aicéataimíd
                        
                        
                           1374760-95-8
                        
                        
                           2237
                        
                        
                            
                        
                        
                           99 % ar a laghad, buaic-achar (UPLC-UV, 254 nm)
                        
                        
                           
                                       1.
                                    
                                    
                                       Srianta ar a úsáid mar shubstaint bhlaistithe, sna catagóirí bia seo a leanas:
                                       I gcatagóir 1.4.: Táirgí bainne coipthe blaistithe teimhneacha, lena n-áirítear táirgí teaschóireáilte, iad pacáistithe i bpacáistíocht/coimeádáin theimhneacha – cion nach mó ná 3 mg/kg
                                       I gcatagóir 3.0.: reoiteoga teimhneacha, lena n-áirítear seirbit agus soirbéad, iad pacáistithe i bpacáistíocht/coimeádáin theimhneacha – cion nach mó ná 3 mg/kg
                                       I gcatagóir 5.1.: táirgí cócó teimhneacha agus táirgí seacláide teimhneacha, lena n-áirítear leaganacha bréige dá leithéid agus ionadaigh sheacláide, iad pacáistithe i bpacáistíocht/coimeádáin theimhneacha – cion nach mó ná 15 mg/kg
                                       I gcatagóir 5.2.: milseogra teimhneach, lena n-áirítear milseáin chrua agus bhoga, eithneagáin, etc., seachas na táirgí a thagann faoi chatagóirí 05.1, 05.3 agus 05.4, iad pacáistithe i bpacáistíocht/coimeádáin theimhneacha – cion nach mó ná 15 mg/kg
                                       I gcatagóir 5.3.: guma coganta teimhneacha, é pacáistithe i bpacáistíocht/coimeádáin theimhneacha – cion nach mó ná 150 mg/kg
                                       I gcatagóir 5.4.: maisiúcháin theimhneacha (e.g. le haghaidh earraí míne bácála, barrán (nach torthaí iad) agus anlainn mhilse), iad pacáistithe i bpacáistíocht/coimeádáin theimhneacha – cion nach mó ná 15 mg/kg
                                       I gcatagóir 12.5.: anraithí agus bratanna teimhneacha, iad pacáistithe i bpacáistíocht/coimeádáin theimhneacha – cion nach mó ná 3 mg/kg
                                       I gcatagóir 12.6.: anlainn theimhneacha agus táirgí comhchosúla, iad pacáistithe i bpacáistíocht/coimeádáin theimhneacha – cion nach mó ná 15 mg/kg
                                       I gcatagóir 14.1.4.: deochanna blaistithe teimhneacha, i gcás deochanna déiríochta amháin, iad pacáistithe i bpacáistíocht/coimeádáin theimhneacha – cion nach mó ná 3 mg/kg
                                       I gcatagóir 16.: milseoga teimhneacha, gan táirgí a chumhdaítear faoi chatagóirí 1., 3. agus 4. a áireamh, iad pacáistithe i bpacáistíocht/coimeádáin theimhneacha – cion nach mó ná 3 mg/kg
                                    
                                 
                                       2.
                                    
                                    
                                       Ní údaraítear an tsubstaint bhlaistithe sin a dhíol leis an tomhaltóir deiridh.
                                    
                                 
                                       3.
                                    
                                    
                                       Sonrófar an fhaisnéis seo a leanas ‘tá an tsubstaint FL 16.133 ann’. Cosnaítear ar sholas chun a fhóta-trasfhoirmiú a sheachaint.’; Coimeádáin theimhneacha a bheidh sna coimeádáin. Beidh comhartha ar lipéadú na gcoimeádán, comhartha amhail ‘coimeádtar ó sholas’.
                                    
                                 
                        
                            
                        
                        
                           An tÚdarás Eorpach um Shábháilteacht Bia”